b'\n_START_ARTICLE_\nT-34\n_START_SECTION_\nProiectare\n_START_PARAGRAPH_\n\xc3\x8en 1939, majoritatea blindatelor din dotarea Armatei Ro\xc8\x99ii erau tancurile u\xc8\x99oare T-26 \xc8\x99i tancurile rapide din seria BT. T-26 era un tanc lent, menit s\xc4\x83 \xc8\x9bin\xc4\x83 pasul cu infanteria \xc8\x99i s\xc4\x83 asigure sprijin acesteia. Tancurile BT erau tancuri u\xc8\x99oare \xc8\x99i rapide, de cavalerie, menite s\xc4\x83 atace \xc8\x99i s\xc4\x83 distrug\xc4\x83 alte tancuri. Cele dou\xc4\x83 tancuri erau foarte u\xc8\x99or blindate, fiind g\xc3\xa2ndite s\xc4\x83 reziste la focul mitralierelor. Prin urmare, erau foarte vulnerabile la atacurile pu\xc8\x99tilor antitanc \xc8\x99i tunurilor anticar de calibrul 37\xc2\xa0mm. Ambele tancuri erau echipate cu motoare pe benzin\xc4\x83 care luau foc u\xc8\x99or \xc8\x99i erau bazate pe proiecte din \xc8\x9b\xc4\x83ri str\xc4\x83ine: T-26 avea la baz\xc4\x83 carul de lupt\xc4\x83 britanic Vickers de 6 tone, iar seria BT se baza pe schi\xc8\x9bele inginerului american Walter Christie._NEWLINE_\xc3\x8en 1937, Armata Ro\xc8\x99ie l-a numit pe inginerul Mihail Ko\xc8\x99kin la conducerea unei echipe care trebuia s\xc4\x83 vin\xc4\x83 cu planuri noi pentru succesorul tancului BT. Tancul urma s\xc4\x83 fie produs la uzinele Kharkiv Komintern Locomotive Plant (KhPZ) din Harkov, Ucraina. Primul prototip, denumit A-20, avea un blindaj gros de 20\xc2\xa0mm, era echipat cu un tun anticar de calibrul 45\xc2\xa0mm \xc8\x99i un motor V-2 diesel. Prototipul era g\xc3\xa2ndit s\xc4\x83 poat\xc4\x83 rula la nevoie direct pe gale\xc8\x9bi, f\xc4\x83r\xc4\x83 \xc8\x99enile. Acest detaliu a m\xc4\x83rit viteza maxim\xc4\x83 la 85\xc2\xa0km/h, dar nu aducea nici un avantaj real \xc3\xaen lupt\xc4\x83. A-20 avea blindajul \xc3\xaenclinat, fiindc\xc4\x83 testele anterioare dovediser\xc4\x83 c\xc4\x83 un blindaj \xc3\xaenclinat avea mai multe \xc8\x99anse s\xc4\x83 devieze un proiectil dec\xc3\xa2t blindajul vertical._NEWLINE_Ko\xc8\x99kin l-a convins pe Iosif Stalin s\xc4\x83-l lase s\xc4\x83 construiasc\xc4\x83 un alt prototip, un \xe2\x80\x9etanc universal\xe2\x80\x9d. Acesta urma s\xc4\x83 fie mult mai bine protejat \xc8\x99i \xc3\xaenarmat dec\xc3\xa2t prototipul anterior. Denumit A-32, noul proiect avea un blindaj frontal cu o grosime de 32\xc2\xa0mm, un tun de calibrul 76,2\xc2\xa0mm \xc8\x99i era echipat cu acela\xc8\x99i model de motor diesel, mult mai fiabil dec\xc3\xa2t cele pe benzin\xc4\x83. Ambele prototipuri au fost testate \xc3\xaen poligonul de la Kubinka, unde modelul A-32 s-a dovedit a fi la fel de mobil ca predecesorul s\xc4\x83u A-20. O versiune \xc8\x99i mai grea a prototipului A-32 a fost aprobat\xc4\x83: blindajul era m\xc4\x83rit la 45 de mm, iar \xc8\x99enilele urmau s\xc4\x83 fie mai late. \xc3\x8en urma acestor modific\xc4\x83ri, tancul a intrat pe linia de produc\xc8\x9bie sub numele de T-34. Ko\xc8\x99kin a ales numeralul 34 pentru c\xc4\x83 \xc3\xaen 1934 a \xc3\xaenceput s\xc4\x83 pun\xc4\x83 la punct planurile pentru noul tanc universal. Tot atunci, armata sovietic\xc4\x83 a decretat m\xc4\x83rirea num\xc4\x83rului de tancuri \xc8\x99i l-a numit pe Sergo Ordzhonikidze responsabil de produc\xc8\x9bia tancurilor._NEWLINE_\xc3\x8en ianuarie 1940, Ko\xc8\x99kin a terminat 2 prototipuri. \xc3\x8en lunile aprilie \xc8\x99i mai, acestea au fost supuse unui test de anduran\xc8\x9b\xc4\x83. C\xc3\xa2teva modific\xc4\x83ri au fost aduse transmisiei ca urmare a acestor teste. Succesul diviziilor Panzer \xc3\xaen Fran\xc8\x9ba \xc8\x99i performan\xc8\x9ba foarte slab\xc4\x83 a tancurilor sovietice \xc3\xaen timpul r\xc4\x83zboiului cu Finlanda au risipit orice discu\xc8\x9bii legate de performan\xc8\x9ba tancului \xc8\x99i costul de produc\xc8\x9bie. \xc3\x8en septembrie 1940, T-34 a \xc3\xaenlocuit complet produc\xc8\x9bia de tancuri T-26, BT \xc8\x99i T-28 la uzina KhPZ. Ko\xc8\x99kin a murit din cauza unei pneumonii \xc3\xaen aceea\xc8\x99i lun\xc4\x83. Alexander Morozov, proiectantul transmisiei T-34, a fost succesorul s\xc4\x83u la conducerea proiectului._NEWLINE_T-34 avea o suspensie Christie dup\xc4\x83 modelul tancurilor BT, un motor diesel puternic, un blindaj superior, \xc8\x99enile late potrivite pentru condi\xc8\x9biile din Rusia \xc8\x99i un tun de calibrul 76,2\xc2\xa0mm. Germanii au denumit acest model T-34/76 din cauza calibrului tunului. \xc3\x8en 1944, o variant\xc4\x83 \xc3\xaembun\xc4\x83t\xc4\x83\xc8\x9bit\xc4\x83 a fost proiectat\xc4\x83. Aceasta avea o turel\xc4\x83 mai mare \xc8\x99i un tun de calibrul 85\xc2\xa0mm. Modelul a fost numit T-34/85 \xc3\xaen consecin\xc8\x9b\xc4\x83.\n_START_SECTION_\nProduc\xc8\x9bie\n_START_PARAGRAPH_\nT-34 a pus unele probleme industriei sovietice. Era cel mai greu tanc mediu produs p\xc3\xa2n\xc4\x83 atunci \xc3\xaen Uniunea Sovietic\xc4\x83 \xc8\x99i piesele necesare construc\xc8\x9biei tancului proveneau de la mai multe uzine: motorul diesel V-2 era fabricat la Harkov, fabricile Kirovsky (denumite anterior Putilov) produceau tunul ini\xc8\x9bial L-11, iar fabrica Dinamo din Moscova asigura echipamentul electric. Toate piesele erau asamblate ini\xc8\x9bial la Harkov. La \xc3\xaenceputul anului 1941, produc\xc8\x9bia a \xc3\xaenceput \xc8\x99i la fabrica de tractoare din Stalingrad, apoi \xc3\xaen iulie, la scurt timp dup\xc4\x83 invazia german\xc4\x83, produc\xc8\x9bia a fost demarat\xc4\x83 \xc8\x99i la fabrica Krasnoye Sormovo din Gorky. Din cauza problemelor de logistic\xc4\x83 \xc8\x99i produc\xc8\x9bie, fabrica din Gorky a montat ini\xc8\x9bial motoarele de la tancurile BT pe T-34. Acestea erau pe benzin\xc4\x83 \xc8\x99i luau foc relativ u\xc8\x99or. O transmisie \xc8\x99i un ambreiaj inferior au fost folosite p\xc3\xa2n\xc4\x83 c\xc3\xa2nd fabrica a pus la punct deficien\xc8\x9bele. Doar tancurile comandan\xc8\x9bilor erau dotate cu aparate radio. Restul tancurilor erau coordonate prin semnalizarea cu stegule\xc8\x9be speciale._NEWLINE_Tunul L-11 nu s-a dovedit a fi o alegere inspirat\xc4\x83. Rapoartele de pe c\xc3\xa2mpul de lupt\xc4\x83 nu erau \xc3\xaencurajatoare. Fabrica din Gorky a venit cu o solu\xc8\x9bie: a fost proiectat tunul F-34, av\xc3\xa2nd acela\xc8\x99i calibru. De\xc8\x99i nu a fost aprobat oficial, uzinele KhPZ \xc8\x99i cele din Gorky au montat tunul oricum. Aprobarea a venit mult mai t\xc3\xa2rziu, dup\xc4\x83 ce noul tun a fost l\xc4\x83udat de tanchi\xc8\x99tii ru\xc8\x99i. Produc\xc8\x9bia a avut de suferit ini\xc8\x9bial \xc8\x99i din cauza presiunilor politice. Competi\xc8\x9bia dintre proiectele T-34 \xc8\x99i tancurile grele KV-1 \xc8\x99i-a adus aportul la num\xc4\x83rul mic de tancuri T-34 disponibile la \xc3\xaenceputul r\xc4\x83zboiului. Din cauza vitezei armatei germane, fabricile de tancuri au fost mutate dincolo de mun\xc8\x9bii Urali. Aceast\xc4\x83 mi\xc8\x99care a \xc3\xaentarziat \xc8\x99i mai mult produc\xc8\x9bia de tancuri. Din cauza acestor dificult\xc4\x83\xc8\x9bi, au fost luate m\xc4\x83suri urgente pentru simplificarea produc\xc8\x9biei. Dup\xc4\x83 doi ani de zile, costul unui T-34 a sc\xc4\x83zut de la ~270.000 de ruble, la 193.000, apoi la 135.000. Noi tehnici de asamblare au fost folosite. Tunul principal F-34 a fost simplificat: de la 861 de componente c\xc3\xa2t avea ini\xc8\x9bial, a ajuns la 614 componente. P\xc3\xa2n\xc4\x83 la sf\xc3\xa2r\xc8\x99itul anului 1942, timpul necesar produc\xc8\x9biei a fost \xc3\xaenjum\xc4\x83t\xc4\x83\xc8\x9bit, de\xc8\x99i muncitorii experimenta\xc8\x9bi fuseser\xc4\x83 trimi\xc8\x99i pe front. For\xc8\x9ba de munc\xc4\x83 din uzine era alc\xc4\x83tuit\xc4\x83 astfel: 50% femei, 15% b\xc4\x83ie\xc8\x9bi \xc8\x99i 15% b\xc4\x83tr\xc3\xa2ni \xc8\x99i invalizi. Numai 20% dintre cei mai experimenta\xc8\x9bi muncitori fuseser\xc4\x83 p\xc4\x83stra\xc8\x9bi \xc3\xaen uzine. Calitatea construc\xc8\x9biei a avut de suferit, \xc3\xaens\xc4\x83 nu \xc8\x99i eficacitatea._NEWLINE_P\xc3\xa2n\xc4\x83 la sf\xc3\xa2r\xc8\x99itul anului 1945, peste 57.000 de tancuri T-34 fuseser\xc4\x83 construite: 34.780 de tancuri T-34/76 \xc8\x99i 22.559 de tancuri T-34/85. \xc3\x8en 1946, 2701 de tancuri T-34 au fost construite. Produc\xc8\x9bia \xc3\xaen mas\xc4\x83 a \xc3\xaencetat. Produc\xc8\x9bia sub licen\xc8\x9b\xc4\x83 a continuat \xc3\xaen Cehoslovacia (3185 tancuri) \xc8\x99i Polonia (1380 tancuri). La sf\xc3\xa2r\xc8\x99itul anilor 1960, tancurile T-34/85 au fost modernizate pentru export \xc8\x99i pentru a fi \xc8\x9binute \xc3\xaen rezerva strategic\xc4\x83 a Armatei Ro\xc8\x99ii. Ele au fost dotate cu transmisia tancului T-54/55, o dovad\xc4\x83 a nivelului standardiz\xc4\x83rii din Uniunea Sovietic\xc4\x83._NEWLINE_Num\xc4\x83rul total de tancuri fabricate este estimat la 84.070 de exemplare. \xc3\x8en plus, 13.170 de tunuri autopropulsate au fost construite pe \xc8\x99asiul folosit de T-34.\n_START_SECTION_\nAl Doilea R\xc4\x83zboi Mondial\n_START_PARAGRAPH_\nEfectul psihologic al apari\xc8\x9biei tancurilor T-34 pe c\xc3\xa2mpul de lupt\xc4\x83 din vara anului 1941 a fost imens. Armata german\xc4\x83 se a\xc8\x99tepta s\xc4\x83 \xc3\xaenfrunte un inamic inferior, \xc3\xaens\xc4\x83 T-34 era superior tancurilor germane \xc8\x99i aproape invulnerabil \xc3\xaen condi\xc8\x9bii normale de lupt\xc4\x83. Singurele arme eficiente \xc3\xaempotriva noului tanc sovietic erau tunul antiaerian de calibrul 88\xc2\xa0mm, avia\xc8\x9bia \xc8\x99i folosirea obuzierelor de la distan\xc8\x9b\xc4\x83 mic\xc4\x83. Infanteria german\xc4\x83 era dotat\xc4\x83 cu tunul anticar PaK de calibrul 3,7\xc2\xa0cm. Acesta a fost denumit ulterior \xe2\x80\x9ecioc\xc4\x83nitorul de u\xc8\x99i\xe2\x80\x9d de c\xc4\x83tre infanteri\xc8\x99tii germani fiindc\xc4\x83 era complet ineficient \xc3\xaempotriva tancului T-34. P\xc3\xa2n\xc4\x83 la apari\xc8\x9bia \xc3\xaen num\xc4\x83r mare a tunurilor anticar de 5\xc2\xa0cm PaK 38 \xc8\x99i celui de 7,5\xc2\xa0cm PaK 40, infanteria german\xc4\x83 nu a avut mijloacele de a r\xc4\x83spunde unui atac al tancurilor T-34._NEWLINE_Totu\xc8\x99i, num\xc4\x83rul mic \xc8\x99i problemele tehnice au redus eficacitatea tancului sovietic. Practic, \xc3\xaen vara anului 1941, jum\xc4\x83tate dintre pierderile consemnate de sovietici erau tancuri defectate. Lipsa unui filtru de aer eficient, a unei transmisii bune \xc8\x99i a unui ambreiaj rezistent au f\xc4\x83cut ca \xc3\xaen vara anului 1941 impactul tancurilor T-34 s\xc4\x83 nu fie at\xc3\xa2t de mare. Turela de 2 oameni era un dezavantaj notabil pe c\xc3\xa2mpul de lupt\xc4\x83, lipsa echipamentului radio \xc8\x99i tactica gre\xc8\x99it\xc4\x83 a dispers\xc4\x83rii tancurilor printre infanterie \xc3\xaen loc de concentrarea lor \xc3\xaen unit\xc4\x83\xc8\x9bi compacte a contribuit la succesul ini\xc8\x9bial al armatei germane._NEWLINE_\xc3\x8en iarna dintre anii 1941 \xc8\x99i 1942, T-34 a continuat s\xc4\x83 domine c\xc3\xa2mpul de lupt\xc4\x83. \xc8\x98enilele late au f\xc4\x83cut diferen\xc8\x9ba, tancul sovietic fiind mult mai mobil dec\xc3\xa2t cele germane. Panzer III \xc8\x99i Panzer IV se afundau \xc3\xaen noroi fiindc\xc4\x83 aveau \xc8\x99enilele mult mai \xc3\xaenguste \xc8\x99i o suspensie inferioar\xc4\x83. Motorul diesel era mult mai puternic, mai rezistent \xc8\x99i consuma mai pu\xc8\x9bin carburant dec\xc3\xa2t motoarele Maybach pe benzin\xc4\x83 folosite de germani. Acestea din urm\xc4\x83 trebuiau pornite din 15 \xc3\xaen 15 minute pentru a le men\xc8\x9bine func\xc8\x9bionale \xc3\xaen condi\xc8\x9biile iernii din Rusia._NEWLINE_\xc3\x8entre anii 1942 \xc8\x99i 1943, Armata Ro\xc8\x99ie s-a concentrat pe refacerea pierderilor din 1941 \xc8\x99i \xc3\xaembun\xc4\x83t\xc4\x83\xc8\x9birea tacticii. Produc\xc8\x9bia a crescut rapid, ajung\xc3\xa2nd la 1300 de tancuri T-34 pe lun\xc4\x83, dar designul a r\xc4\x83mas acela\xc8\x99i, \xc3\xaen ciuda apari\xc8\x9biei unor tancuri germane mai bune. Nevoia unui num\xc4\x83r crescut de blindate a fost mai presant\xc4\x83 dec\xc3\xa2t modernizarea tancului. Pierderile au r\xc4\x83mas mari, din cauza tacticii ineficiente \xc8\x99i din cauza echip\xc4\x83rii armatei germane cu arme capabile s\xc4\x83 contracareze atacurile tancurilor T-34._NEWLINE_De\xc8\x99i \xc3\xaencep\xc3\xa2nd cu 1942 armata german\xc4\x83 a folosit tunul de 7,5\xc2\xa0cm PaK 40 pentru luptele antitanc, T-34 nu a fost \xc3\xaembun\xc4\x83t\xc4\x83\xc8\x9bit p\xc3\xa2n\xc4\x83 \xc3\xaen 1943. Atunci au ap\xc4\x83rut pe c\xc3\xa2mpul de lupt\xc4\x83 tancul mediu Panther \xc8\x99i tancul greu Tiger I. T-34 a fost \xc3\xaembun\xc4\x83t\xc4\x83\xc8\x9bit, fiind echipat cu un tun de 85 de mm capabil s\xc4\x83 perforeze blindajul noilor tancuri germane._NEWLINE_\xc3\x8en ultimii ani de r\xc4\x83zboi, tacticile tanchi\xc8\x99tilor sovietici erau \xc3\xaenc\xc4\x83 inferioare tacticii germane, \xc3\xaens\xc4\x83 num\xc4\x83rul tancurilor germane nu era suficient pentru a \xc3\xaenclina balan\xc8\x9ba. \xc3\x8en 1944, T-34/85 era superior tancului german Panzer IV \xc8\x99i v\xc3\xa2n\xc4\x83torilor de tancuri StuG III, dar nu era la fel de bine protejat \xc8\x99i \xc3\xaenarmat ca tancul mediu Panther. Tancurile de fabrica\xc8\x9bie german\xc4\x83 erau superioare, \xc3\xaens\xc4\x83 mult mai complexe, fiind dificil de \xc3\xaentre\xc8\x9binut \xc8\x99i fabricat. Tactica sovieticilor de a produce T-34 \xc3\xaen num\xc4\x83r mare a \xc3\xaenclinat balan\xc8\x9ba r\xc4\x83zboiului._NEWLINE_La \xc3\xaenceputul r\xc4\x83zboiului \xc3\xaen 1941, procentajul tancurilor T-34 \xc3\xaen Armata Ro\xc8\x99ie era de 4%. La sf\xc3\xa2r\xc8\x99itul r\xc4\x83zboiului, 55% dintre tancurile sovietice erau T-34 sau bazate pe acest model.\n_START_SECTION_\nUtilizare dup\xc4\x83 cel de-al Doilea R\xc4\x83zboi Mondial\n_START_PARAGRAPH_\nT-34 a fost folosit de multe dintre statele sovietice. \xc3\x8en R\xc4\x83zboiul din Coreea, T-34 a fost folosit \xc3\xaenc\xc4\x83 de la \xc3\xaenceput, c\xc3\xa2nd 120 de tancuri echipate cu tunul de calibrul 85\xc2\xa0mm au fost v\xc3\xa2rful de lance al invaziei nord-coreene. Alte tancuri au ajuns pe front la scurt timp dup\xc4\x83 acest eveniment. T-34/85 au avut confrunt\xc4\x83ri cu tancurile u\xc8\x99oare M24 Chaffee, cu tancurile medii M4 Sherman \xc8\x99i cu tancul greu M26 Pershing._NEWLINE_Armata finlandez\xc4\x83 a folosit T-34 at\xc3\xa2t \xc3\xaen timpul r\xc4\x83zboiului (exemplare capturate), c\xc3\xa2t \xc8\x99i dup\xc4\x83 r\xc4\x83zboi p\xc3\xa2n\xc4\x83 la \xc3\xaenceputul anilor 1960. Multe au fost \xc3\xaembun\xc4\x83t\xc4\x83\xc8\x9bite cu echipament din Vest, precum sistemul optic._NEWLINE_T-34 a fost folosit \xc8\x99i de c\xc4\x83tre \xc8\x9b\xc4\x83rile Pactului de la Var\xc8\x99ovia. Tancul a fost folosit pentru reprimarea revoltelor din 1953 (RDG) \xc8\x99i 1956 (Ungaria). A mai fost folosit \xc3\xaen r\xc4\x83zboaiele din Orientul Mijlociu, \xc3\xaen R\xc4\x83zboiul din Vietnam \xc8\x99i \xc3\xaen R\xc4\x83zboiul din Bosnia. Tancurile T-34/85 au fost folosite \xc3\xaen diverse ac\xc8\x9biuni \xc8\x99i conflicte din fosta Iugoslavie. Armata irakian\xc4\x83 avea tancuri de acest tip \xc3\xaen timpul r\xc4\x83zboiului din 1990. Statele africane au folosit T-34 \xc3\xaen diverse conflicte, iar Cuba a trimis \xc8\x99i ea tancuri din acest model \xc3\xaen Africa. \xc3\x8en 1974, tancurile de fabrica\xc8\x9bie sovietic\xc4\x83 au fost folosite \xc3\xaen conflictele din Cipru._NEWLINE_China a produs o copie a tancului T-34 pentru o scurt\xc4\x83 perioad\xc4\x83. Aceste tancuri au fost denumite Model 58. C\xc3\xa2nd Modelul 59 (bazat pe T-54A) a fost disponibil, produc\xc8\x9bia a \xc3\xaencetat. C\xc3\xa2teva au fost transformate \xc3\xaen vehicule utilizate de pompieri.\n_START_SECTION_\nUtilizare \xc3\xaen Rom\xc3\xa2nia\n_START_PARAGRAPH_\n\xc3\x8en timpul celui de-al Doilea R\xc4\x83zboi Mondial, trupele rom\xc3\xa2ne au capturat un num\xc4\x83r mic de tancuri T-34, \xc3\xaens\xc4\x83 acestea nu au fost folosite dec\xc3\xa2t pentru o scurt\xc4\x83 perioad\xc4\x83 din cauza lipsei pieselor de schimb. Majoritatea tancurilor capturate au fost trimise \xc3\xaen Rom\xc3\xa2nia pentru teste \xc8\x99i instruc\xc8\x9bie. Planurile Statului Major de a fabrica o copie a tancului \xc3\xaen Rom\xc3\xa2nia nu s-au concretizat din cauza industriei autohtone embrionare. Toate tancurile de fabrica\xc8\x9bie sovietic\xc4\x83 au fost confiscate de Armata Ro\xc8\x99ie dup\xc4\x83 23 august 1944._NEWLINE_\xc3\x8en 1949, Armata Rom\xc3\xa2n\xc4\x83 a \xc3\xaenlocuit tancurile Panzer IV (denumit T-4 \xc3\xaen Rom\xc3\xa2nia) \xc8\x99i Panther (denumit T-5 Pantera) din dotare cu tancuri T-34 fabricate \xc3\xaen URSS, Polonia \xc8\x99i Cehoslovacia. Toate tancurile de fabrica\xc8\x9bie german\xc4\x83 au fost scoase din uz \xc8\x99i casate p\xc3\xa2n\xc4\x83 \xc3\xaen 1954. La \xc3\xaenceputul anilor 1960 au fost importate \xc8\x99i tractoare de evacuare SPK-5 construite pe \xc8\x99asiul tancului T-34. Dup\xc4\x83 anul 1961, tancurile T-34 au fost revitalizate \xc8\x99i modernizate. Majoritatea pieselor de schimb au \xc3\xaenceput s\xc4\x83 fie fabricate \xc3\xaen \xc8\x9bar\xc4\x83 (demaroare electrice, generatoare, acumulatoare, discuri de ambreiaj, pinioane pentru cutia de viteze, patine, bol\xc8\x9buri, gale\xc8\x9bi etc.). Tancurile au fost etan\xc8\x99ate pentru a traversa cursuri de ap\xc4\x83 cu o ad\xc3\xa2ncime de maxim 5 metri, au fost montate girodirec\xc8\x9bionale, cutii de viteze cu 5 trepte \xc8\x99i pre\xc3\xaenc\xc4\x83lzitoare pentru pornirea motorului pe timp de iarn\xc4\x83, filtre suplimentare la motor pentru a prelungi durata de exploatare a acestuia \xc8\x99i au fost \xc3\xaenlocuite sta\xc8\x9biile radio sovietice 9 RS cu sta\xc8\x9bii moderne RM-31-T (de fabrica\xc8\x9bie cehoslovac\xc4\x83). \xc3\x8entre 1960 \xc8\x99i 1965, tancurile T-34 au fost adaptate pentru a folosi la nevoie aparate de vedere pe timp de noapte cu raze infraro\xc8\x99ii. Tractoarele pe \xc8\x99asiu de T-34 au fost echipate cu scripe\xc8\x9bi \xc8\x99i palane pentru scoaterea tancurilor avariate._NEWLINE_La mijlocul anilor 1980 a fost propus\xc4\x83 o modernizare a tancurilor T-34/85 cu urm\xc4\x83toarele componente: telemetru laser, stabilizator \xc3\xaen dou\xc4\x83 planuri pentru tun, mitraliera antiaerian\xc4\x83 de cal. 12,7\xc2\xa0mm D\xc8\x98K, proiector \xc3\xaen infraro\xc8\x99u Luna, man\xc8\x99on termic pentru \xc8\x9beava tunului, \xc8\x99or\xc8\x9buri laterale anticumulative din covor de cauciuc, grenade fumigene, lam\xc4\x83 de buldozer op\xc8\x9bional\xc4\x83, motorul tancului T-55, \xc8\x99enile modernizate (cu articula\xc8\x9bie metal-cauciuc), gale\xc8\x9bii tancului T-55 \xc8\x99i amortizoare moderne. \xc3\x8embun\xc4\x83t\xc4\x83\xc8\x9birile nu au fost implementate, de\xc8\x99i un prototip a fost construit. Ulterior, unele tancuri au fost transformate \xc3\xaen utilaje pentru agricultur\xc4\x83 \xc3\xaen cadrul programului SOL, ca urmare a unui referendum privind reducerea efectivelor for\xc8\x9belor armate._NEWLINE_\xc3\x8en 1990, Rom\xc3\xa2nia avea \xc3\xaen dotare 1060 de tancuri T-34. Acestea au fost retrase din uz \xc3\xaen 1994 (de\xc8\x99i Steven Zaloga afirm\xc4\x83 c\xc4\x83 \xc3\xaen anul 1996 erau \xc3\xaenc\xc4\x83 \xc3\xaen dotarea armatei).'